Wapadrant - Wapadrant Nuus
Laerskool Jeug Dienswerkprojek
Die Graad 1 to 6 kleingroepe het Sondag 14 Mei 'n baie opwindende 'Toring van Babel' gesamentlike aktiwiteit gehad. Die gemeente en kinders het almal baie getrou blikkieskos saamgebring vir die geleentheid. Die Graad 7 kleingroepe het as helpers opgetree om te help dat alles glad verloop. Om die blikkiesbou mee af te skop, is daar in 3 groepe verdeel (met gemengde ouderdomme in elke groep). Die 3 groepe het 'n kompetisie gehad oor wie die hoogste toring kan bou. Dit was 'n baie gelykop stryd gewees! Errol het die kinders ook vertel van die mensdom se hoogmoedigheid baie jare terug, toe hulle 'n baie hoë toring wou bou by Babel. Errol het verder vertel hoe God die mense verskillende tale laat begin praat het om sodoende hulle hoogmoed aan te spreek.
Daarna het die laerskool kleingroepe na die kerk-ingang omgeloop om een groot toring te bou. Hier het Errol verder vertel hoe God tydens pinkster, met die uitstorting van die Heilige Gees in Jerusalem, die teenoorgestelde gedoen het van wat Hy by Babel gedoen het. Hier het God die mense weer mekaar se tale laat verstaan. Hierdeur wys God dat Hy in Jesus Christus weer almal met Homself versoen. Dit is die mooiste en beste nuus (evangelie) wat ons ooit kan hoor.
Daarna het almal aan die werk gespring om een groot toring te bou uit die blikkies. Dit vat nogal vernuf om 'n toring te bou sonder dat die blikkies inmekaar tuimel (wat wel 'n paar keer gebeur het)! Maar uiteindelik is die toring gebou. Hierdie blikkies gaan nou by 'n volgende geleetheid deur die laerskool jeug gegee word aan 'n instansie wat baie behoeftig is en vir wie die blikkieskos baie gaan help.
Baie dankie aan Errol en aan almal wat blikkieskos gebring het en aan al die Laerskool kleingroepe vir 'n baie spesiale geleentheid.
Van die deelnemers se reaksies na die tyd:
1) “Alhoewel dit groot pret was om die toring van Babel met blikkies kos te bou, het ek heeltyd gedink aan al die honger mense wat hiervan gaan eet. Dit het my sommer die volgende gediggie laat skryf:
Oom Erol het gesê ons moet blikkieskos bring
toe staan ons almal in ‘n groot kring.
Hy verduidelik mooi die doel hiermee
Dit word agterna vir honger mense gegee.
Die toring het gesukkel om te staan
Maar gou was die werkie gedaan.
My hart het warm geklop
Want ek weet sommiges gaan dit gebruik vir sop.
Hierdie uitreik aksie maak my bly
want ek weet die armes gaan hiervan kry.” Marleze Jooste (Graad 6)
2) “Ek het geleer dat jy moet onthou dat God is die heel belangrikste”
3) “Ek het geleer jy hoef nie tot by die Here ‘n hoë toring te bou nie. Hy is altyd by jou.”
4) “Ons het geleer van die toring van Babel. Almal het ander tale gekry. Die mense het net gedink aan hulle-self. Hulle het gedink hulle is beter as die Here.”
5) “Dit was baie lekker!!!! :) :) Die blikkiestoring was baie groot en dis goed dat hulle die blikkies vir die arm mense gegee het. (By Babel het die mense gesê hulle is beter as God)”
6) “Die mense dog hulle is die beste en wou ‘n toring tot by die hemel maak. God het almal ander tale lat praat en hulle kon nie ferder (sic) bou nie."
FOTO'S HIERVAN KAN OOK BY HIERDIE SKAKEL GESIEN WORD: ("Klick" net met jou rekenaar muis se wyser daarop)
Gespreksforum gehou saam ander Gereformeerde Kerke, oor die Implikasies van die Sinode besluite oor die vrou in die ampte. Gehou op 09 April 2016﻿
'n Baie suksesvolle gespreksforum is toe aangebied en is bygewoon deur ongeveer 105 lidmate uit 22 onderskeie Gereformeerde Kerke in Suid-Afrika waarvan daar ook 21 predikante dit bygewoon het.
Hier onder volg nou 'n amptelike dokument wat dien as die opsomming van die uitkomste van hierdie gespreksforum: (Daar is ook 'n skakel onder aangebring indien u dit wil aflaai)
Die klankopnames van hierdie gespreksforum is ook beskikbaar by die hierdie skakel.